5 wat glo R80 000 se parfuum buit, vasgetrek | Netwerk24
5 wat glo R80 000 se parfuum buit, vasgetrek
Deur Candice Bezuidenhout 16 Mei 2018 21:32
Vyf verdagtes is Woensdagoggend ná 'n jaagtog in Port Elizabeth in hegtenis geneem nadat hulle glo parfuum ter waarde van R80 000 in 'n winkelsentrum in Port Alfred in die Oos-Kaap gesteel het.
Kapt. Mali Govender, 'n polisiewoordvoerder, sê die verdagtes is net twee uur ná die voorval aangekeer.
Volgens haar het twee van die vyf verdagtes omstreeks 09:00 by 'n kettingwinkel ingestap en die twee vroulike winkelassistente gevra om hulle te help om parfuum uit te soek. Nog twee mans het hulle by die verdagtes aangesluit en glo vir die assistente gesê dat hulle gekom het om die winkel te beroof. Hulle het gevra dat die parfuum in sakke gepak word wat hulle saamgebring het.
" 'n Veiligheidswag van die winkelsentrum het tydens sy rondes na die winkeldeur gekom terwyl die verdagtes besig was om die winkel te verlaat. Die bestuurder van 'n nabygeleë supermark het probeer om die verdagtes agterna te sit, maar hy is met 'n vuurwapen gedreig. Die rowers het daarna in 'n grys motor weggery," sê Govender.
Polisie-eenhede van Port Alfred, sowel as Port Elizabeth, is van die voorval in kennis gestel en lede van Port Elizabeth se blitspatrollie het die motor in die omgewing van Coega gewaar.
Govender sê die polisie het ná 'n jaagtog daarin geslaag om die motor by 'n vulstasie in Motherwell tot stilstand te dwing. Vyf verdagtes tussen die ouderdomme van 20 en 32 is in hegtenis geneem en daar is op twee vuurwapens beslag gelê. Die gesteelde parfuum is in die motor gevind.